Virallinen lehti nro C 386 , 11/12/1998 s. 0082



KIRJALLINEN KYSYMYS E-1104/98 esittäjä(t): Panayotis Lambrias (PPE) komissiolle (8. huhtikuuta 1998) Aihe: Elektronisen kaupan standardisointi Elektronisen kaupan yhteensopivuuden varmistaminen maailmanlaajuisesti askarruttaa suuressa määrin Euroopan unionin liike-elämän piirejä. Komissiolta kysytään, mitä toimenpiteitä se aikoo toteuttaa nopeuttaakseen Euroopan elektronisen kaupan standardisointia, jatkona niille toteamuksille ja kannoille, jotka se on ilmaissut tiedonannossaan eurooppalaisesta elektronisen kaupankäynnin aloitteesta. Komission jäsenen Martin Bangemanninkomission puolesta antama vastaus (20. toukokuuta 1998) Komissio järjesti vuonna 1997 maailmanlaajuisen standardointikonferenssin "21. vuosisadan maailmanlaajuisen tietoyhteiskunnan rakentaminen", jossa todettiin, että tärkeimpänä maailmanlaajuisena tavoitteena oli taata yhteentoimivuus avoimen kehyksen luomiseksi elektroniselle kaupankäynnille. Teollisuuden johtama vapaaehtoinen standardointi on yksi tärkeimmistä keinoista varmistaa yhteentoimivat ratkaisut teollisuuden kilpailukyvyn parantamiseksi Euroopassa. Jatkona vuoden 1997 huhtikuussa julkaistulle Eurooppalainen elektronisen kaupankäynnin aloite -tiedonannolleen(1) komissio käynnistää joitakin standardointiin liittyviä toimia osana elektronista kaupankäyntiä koskevaa erityistä työohjelmaa: 1. Eurooppalaisen standardointijärjestelmän kehittäminen Eurooppalaisen standardointijärjestelmän kehittämiseksi vastaamaan paremmin nopeisiin muutoksiin on tehty aloitteita. Suurimmaksi osaksi tämä on tapahtunut Euroopan standardointikomitean (CEN) avustuksella järjestämällä avoimia ja joustavia työryhmätapaamisia, joihin teollisuus ja käyttäjät ovat osallistuneet (CEN/ISSS). 2. Kannustaminen yhteentoimivien ratkaisujen löytämiseen Yhteistyössä Euroopan standardointilaitosten kanssa on käynnistetty erityinen aloite alakohtaisen yhteentoimivuuden kehittämiseksi sekä käytettävissä olevien standardien ja teknisten erittelyjen käytön edistämiseksi, jotta teollisuudessa voitaisiin nopeasti ryhtyä hyödyntämään elektronista kaupankäyntiä. Aloite ei liity tutkimusta ja teknologista kehittämistä koskevien hankkeiden tulosten levittämiseen. 3. Yleisen edun suojaaminen Standardointia olisi pidettävä erityisenä, yleistä etua edistävänä itsesääntelyn muotona. Yhteistyössä kuluttajajärjestöjen kanssa on käynnistetty standardointia, elektronista kaupankäyntiä ja yleistä etua koskeva erityinen tutkimus niiden tärkeimpien alueiden tunnistamiseksi, joilla standardointi voisi tukea oikeudellisia, sääntelyyn liittyviä tai vapaaehtoisia sopimuksia. Tämän lisäksi kuluttajakysymyksiä varten ja standardoitujen ratkaisujen löytämiseksi kehitetään mekanismi avoimuuden turvaamiseksi (seurantakeskus). 4. Kansainvälinen standardointi Aloitteita on käynnistetty eurooppalaisten etujen ajamiseksi tieto- ja tietoliikenneteknologia-alan (TTT) standardoinnissa ja erityisesti elektronisen kaupankäynnin alalla. 5. Kilpailun turvaaminen Elektronista kaupankäyntiä koskevien vaatimusten luokittelemiseksi on käynnistetty erityinen tutkimus reilun kilpailun edistämiseksi ja elektronisen kaupankäynnin esteiden poistamiseksi Euroopassa. 6. Tietoyhteiskunnan standardointijärjestelmä - ISIS ISIS on komission käynnistämä pilottialoite, jossa voimavarat keskitetään teollisuusjohtoisten, kustannustenjakoperiaatteella toteutettujen hankkeiden avulla. Tavoitteena on tieto- ja tietoliikenneteknologia-alan, erityisesti elektronisen kaupankäynnin, virallisen standardoinnin täydentäminen ja nopeuttaminen. Nopean reagoinnin mahdollistavalla ISIS-järjestelmällä validoidaan ja demonstroidaan standardeja uusille teknologioille, jolloin päteviksi osoitettujen standardien käyttöönotto aikaistuu ja edistetään lähentymistä sirpaloitumisen uhkaamilla alueilla. ISIS lisää teollisuuden tietämystä standardipohjaisista ratkaisuista. ISIS:stä koskeva uusi ehdotuspyyntö, jossa elektronisella kaupankäynnillä on merkittävä osuus, julkaistaan 15. kesäkuuta 1998. 7. Kansainväliset standardit ja Maailman kauppajärjestö(WTO) WTO:lle suunnatussa elektronista kaupankäyntiä koskevassa Euroopan yhteisöjen ja niiden jäsenvaltioiden tiedonannossa, joka julkaistiin 23. huhtikuuta 1998, tunnustetaan avoimien ja kansainvälisesti sovittujen standardien merkitys kilpailun edistämisessä elektronisen kaupankäynnin alalla. (1) KOM(1997) 157 lopullinen.